เตรียมช่วยเหลือเกษตรกรที่ได้รับผลกระทบจากอุทกภัย พร้อมฟื้นฟูพืชหลังน้ำลด
นายเข้มแข็ง ยุติธรรมดำรง อธิบดีกรมส่งเสริมการเกษตร เปิดเผยว่า จากการติดตามสถานการณ์น้ำท่วมเพื่อเร่งให้ความช่วยเหลือเกษตรกรที่ได้รับผลกระทบ ได้รับรายงานตัวเลขภาพรวม ความเสียหายด้านพืชเบื้องต้นของจังหวัดลพบุรี มีเกษตรกรที่ประสบภัย จำนวน 50,184 คน ใน 82 ตำบล 972 หมู่บ้าน พื้นที่เพาะปลูกได้รับความเสียหายรวม 350,215 ไร่ โดยแบ่งเป็นข้าว ,ข้าวโพดเลี้ยงสัตว์,มันสำปะหลัง ,อ้อยโรงงาน และไม้ผล/ผัก ได้สั่งการให้เจ้าหน้าที่เร่งสำรวจความเสียหายในพื้นที่การเกษตรที่คาดว่าจะได้รับความเสียหายและให้เร่งลงพื้นที่เพื่อตรวจสอบอีกครั้งว่ามีความเสียหาย เพื่อเร่งรัดดำเนินการให้ความช่วยเหลือเกษตรกรผู้ประสบภัยพิบัติตามระเบียบกระทรวงการคลัง พิจารณาให้ความช่วยเหลือตามขั้นตอนอย่างเคร่งครัดต่อไป โดยดำเนินการให้แล้วเสร็จภายใน 3 เดือน นับตั้งแต่วันที่เกิดภัยกรมส่งเสริมการเกษตร เตรียมพร้อมเจ้าหน้าที่เพื่อให้คำแนะนำแก่เกษตรกร ในการวางแผนการเพาะปลูกให้สอดคล้องกับสถานการณ์น้ำในพื้นที่ การดูแลรักษาและการจัดการความชื้นในฤดูฝน การจัดการพื้นที่และการระบายน้ำออกจากพื้นที่เพาะปลูก การฟื้นฟูพืชหลังน้ำลด การป้องกันกำจัดศัตรูพืช การสนับสนุนพันธุ์ไม้ผล ไม้ยืนและกำชับให้สำนักงานเกษตรจังหวัดรายงานความก้าวหน้าผลการสำรวจความเสียหายและการให้ความช่วยเหลือให้กรมส่งเสริมการเกษตรทราบทุกสัปดาห์จนกว่าการช่วยเหลือจะแล้วเสร็จ